|  |  |
| --- | --- |
|  |  *See artikkel räägib Eesti poliitikust, muusiku kohta vaata artiklit Viktor Vassiljev (muusik).* |

---

Viktor Vassiljev 2011. aastal
Viktor Vassiljev Solarise keskuse Apollos Edgar Savisaare raamatu esitlusel  
Foto: Ave Maria Mõistlik, 16. mai 2014
**Viktor Vassiljev** (sündinud 9. aprillil 1953) on Eesti poliitik ja arst, XII, XIII ja XIV Riigikogu liige. Ta oli detsembrist 2005 Tallinna Haabersti linnaosa vanem.

Viktor Vassiljev lõpetas aastal 1970 Tartu 4. Keskkooli ja aastal 1977 Tartu Riikliku Ülikooli arstiteaduskonna. 1978–1999 töötas ta Tallinna Mäekalda Polikliinikus arstina.

Vassiljev kuulus Koonderakonna juhatusse ning kõneles pärast partei lagunemist 2002. aastal plaanist luua sotsiaaldemokraatlik partei: "...üldjoontes soovime sellist sotsiaaldemokraatiat nagu Rootsis. Ja loomulikult tahan, et mul oleks selles parteis oma poliitiline positsioon. Riigikogusse tahan kindlasti."

Ta on Eesti Keskerakonna liige. 2009. aasta kohaliku omavalitsuse volikogude valimistel kogus ta 5582 häält ja pääses isikumandaadiga Tallinna Linnavolikokku. 2013. aasta kohaliku omavalitsuse volikogude valimistel kogus ta 4079 häält ja pääses isikumandaadiga Tallinna Linnavolikokku, kuid jätkas selle asemel tööd Riigikogus.

Ta oli telesaate "Prillitoos" koosseisuväline autor 1984–1996.

Vassiljev on Püha Peaingel Miikaeli Rüütliordu Eesti Suurprioraadi suurprior.

Seisukohavõtte
--------------

Viktor Vassiljev on paistnud korduvalt silma värvikate sõnavõttudega. Nii pälvis ta 2015. aasta algul laialdast kriitikat Riigikogu sotsiaalkomisjoni avalikul istungil "Üksikvanemate olukorrast ja vajadustest Eestis" esitatud arvamusavaldusega, mille kohaselt on naised, kelle laste isad elatisraha ei maksa, selles ise süüdi ja tuleks steriliseerida. (Pärast sõnavõtu meediasse jõudmist vabandas ta kohatu väljaütlemise pärast.)

2016. aasta kevadel Nõmme Raadios esinedes leidis Vassiljev, et koolivägivald on evolutsiooni seisukohalt õigustatud: "Ja laste agressiivsus täpselt samamoodi peegeldab seda, olgu ta siis tänaval, olgu ta koolikiusamine, see on samasugune positiivne nähtus põhimõtteliselt – ainult et keegi sai kannatada, keegi sai peksa. /---/ Kiviajal oleks ta lihtsalt mättasse löödud ja ta poleks järglasi saanud, aga kuna meil on teatud sotsiaalabi struktuurid, sotsiaalne võrgustik, meil on meditsiin, siis saavad hakkama ja jäävad ellu ka need, kes on absoluutselt saamatud, küündimatud, lollid ja samasugustega saavad nad järglasi." Samas intervjuus soovitas ta ka Euroopasse suunduvate pagulaste paadid koos põgenikega uputada. Ligikaudu samal ajal kirjeldas Vassiljev ajakirja Naised kaaneloos, kuidas ta lõõgastub, vaadates Ameerika märuleid, "kus pekstakse neegreid, nii et tatti, verd ja hambaid lendab". Lisaks ajakirjandusele ja poliitikutele nii konkureerivatest parteidest kui ka koduerakonnast kritiseeris Vassiljevi esinemisi sedakorda ka Lastekaitse Liit. Varem on Vassiljev samas raadiojaamas esinenud arvamusega, et Riigikogu hoonesse kui "riigi kõige pühamasse paika" ei tohiks lubada koeri, lapsi ja vanureid.

Viktor Vassiljev ise peab enda sõnavõtte humoorikaiks: "Oma pika keele pärast olen ma paljude inimestega raksu läinud. Aga lõbus on."

Isiklikku
---------

Viktor Vassiljev on abielus. Tal on üks poeg esimesest ja kaks poega teisest abielust, samuti üks lapselaps.

Teosed
------

* "Teie tervise retsept" (1986)
* "Viis päeva sigaretita" (1987)
* "Tere, head "Prillitoosi" vaatajad!" I-III (1999, 2000, 2001)
* "Nõuandeid pealaest varbaotsani" (2008)
* "Talvised pühadejutud" (2008)

Viited
------

1. ↑  Viktor Vassiljev rahustab gripikartjaid NaisteMaailm, 8. mai 2009
2. 1 2 3  Viktor Vassiljev - arst, keda pole olemas Anne/Stiil/Õhtuleht, 08.03.2002
3. ↑  Eestis tegutseb teinegi rüütliordu, ERR uudised, 8.01.2014
4. ↑  Keskerakondlasest riigikogulane: naised, kes vastutustundetu mehega lapsi saavad, tuleks steriliseerida! Delfi, 26. jaanuar 2015
5. ↑  Heljo Pikhof: Vassiljev solvas lapsevanemaid Delfi, 26. jaanuar 2015
6. ↑  Margus Tsahkna Viktor Vassiljevi sõnapruugist: see on täiesti vastuvõetamatu, naisi alandav ja solvav Delfi, 26. jaanuar 2015
7. ↑  Liis Velsker Riigikogu liige Viktor Vassiljev õigustas koolivägivalda ja rääkis pagulaste uputamisest Postimees, 24. märts 2016
8. ↑  «Vaatan Ameerika märuleid, kus pekstakse neegreid, nii et tatti, verd ja hambaid lendab.» Postimees, 24. märts 2016
9. ↑  Liis Velsker Eiki Nestor: kiviajal oleks Vassiljev olnud üks nendest, kes teistele kiviga näkku lööb Postimees, 24. märts 2016
10. ↑  Liis Velsker Lastekaitse liit: on lubamatu, et rahvasaadik julgustab lapsi üksteisele «pasunasse panema» Postimees, 24. märts 2016
11. ↑  Mailis Reps mõistab Viktor Vassiljevi naljaheitmise koolivägivalla üle hukka Delfi, 24. märts 2016
12. ↑  Viktor Vassiljev: lisaks koertele ei sobi riigikogu hoonesse ka lapsed ja vanurid Delfi, 22. veebruar 2016

Välislingid
-----------

|  |  |
| --- | --- |
|  | Tsitaadid Vikitsitaatides: **Viktor Vassiljev** |

|  |  |
| --- | --- |
|  | Pildid, videod ja helifailid Commonsis: **Viktor Vassiljev** |

* Viktor Vassiljev - arst, keda pole olemas Anne/Stiil/Õhtuleht, 08.03.2002
* Margus Mihkels Koopamees parlamendis 26. märts 2016